Die ware hartseer van die lewe deur Willem Woes | Bydraes | Woes - Kreatiewe platform vir Afrikaans
Titel: Die ware hartseer van die lewe
Aantal woorde: 237
Daar is werklik mense sonder vriende en familie het ek hierdie week agtergekom.
Toe ek by die hospitaal aanmeld vir my operasie moet ek natuurlik 512 vorms invul, 'n oeroue martel tegniek glo ek. Iewers op een van hierdie martel sessies moet ek die naam en nommer van 'n vriend of familielid invul. Dit is daar ingeval daar iets regtig skeefloop.
Ek vra die dame wat my met al hierdie vorms help of daar mense is wat sukkel om daardie twee velde in te vul. Op 'n gereelde basis was haar antwoord gewees. Sy sê daar is mense wat nie eers weet in watter deel van die wêreld hulle kinders is nie.
Dit het my hart geruk van hartseer. Ek is nie die grootste liefhebber van mense nie en vermy hulle sover ek kan maar selfs ek sien die nut en groot waarde daarin om mense naby aan jou te hê.
Hierdie gevoel verduidelik ook seker hoekom ek meer gefokus is op liefdadigheid vir bejaardes. Hierdie mense sit gewoonlik alleen waar hulle families hulle gelos het. Maar hulle is volwasse en weet presies waardeur hulle gaan.
So, as jy dalk in so 'n verhouding met jou ouers is, bel hulle ten minste en sê waar jy is. As jy nie vriende het om jou deur moeilike situasies te help nie, kontak my. Ek sal wragtig help waar ek kan. Want alleen wees is nie reg nie.